
E L Ő T E R J E S Z T É S

Sülysáp Város Önkormányzata Képviselő-testületének

2013. október 17-én tartandó munkaterv szerinti ülésére

. napirendhez

Tárgy: 2014. évi költségvetési koncepció megtárgyalása és elfogadása
Tisztelt Képviselő-testület!

Az államháztartásról szóló 2011. évi CXCV. törvény (Áht.) 24. § (1) bekezdése 24. § (1) bekezdése szerint a jegyző által elkészített, a következő évre vonatkozó költségvetési koncepciót a polgármester október 31-ig nyújtja be a Képviselő-testületnek.

Az államháztartásról szóló törvény végrehajtásáról szóló 368/2011. (XII. 31.) Korm. rendelet 26. §-a értelmében a jegyző a helyi önkormányzat költségvetési koncepcióját a tervezett bevételek, a kötelezettségvállalások és más fizetési kötelezettségek, és a Kormány Áht. 13. § (1) bekezdése szerinti döntései figyelembevételével állítja össze.

A polgármester a költségvetési koncepció tervezetéről a helyi önkormányzatnál működő bizottságok véleményét a szervezeti és működési szabályzatban (SZMSZ) foglaltak szerint kikéri, és azt a költségvetési koncepció tervezetéhez csatolja. SZMSZ-ünk szerint a koncepciót és a költségvetési rendelet tervezetét a PTÜB-nek kell kötelezően megtárgyalnia. A pénzügyi bizottságnak a költségvetési koncepció tervezetének egészéről véleményt kell alkotnia.

A költségvetési koncepció tervezetét a képviselő-testület a bizottságok véleményével együtt megtárgyalja, és határozatot hoz a költségvetés-készítés további munkálatairól. A költségvetési koncepció tartalmára nincs kötelező tartalmi és formai előírás.
Mindezek alapján kérem az előterjesztett 2014. évi költségvetési koncepció szíves megtárgyalását és elfogadását.

…/2013. (X. 17.) ÖKT határozati javaslat

Sülysáp Nagyközségi Önkormányzatának Képviselő-testülete 

1./ az Önkormányzat 2014. évi költségvetésének megalapozására – az államháztartásról szóló 2011. évi CXCV. törvény 24. § (1) bekezdése szerint – előterjesztett költségvetési koncepciót jóváhagyja,

2./ felkéri a polgármestert és a jegyzőt, hogy a költségvetési rendelet előkészítése során a koncepcióban foglalt tervezési szempontok maradéktalan érvényesítését biztosítsák.

Határidő: 1./ azonnal; 2./ 2014. február 15-ig folyamatos

Felelős: polgármester, jegyző

Sülysáp, 2013. október 11.

Horinka László s.k.


polgármester

SÜLYSÁP VÁROS ÖNKORMÁNYZATA
2014. ÉVI KÖLTSÉGVETÉSI KONCEPCIÓJA
I. 
A koncepció jogszabályi és elvi alapjai
Az államháztartásról szóló 2011. évi CXCV. törvény (Áht.) 24. § (1) bekezdése szerint a jegyző által elkészített, a következő évre vonatkozó költségvetési koncepciót a polgármester október 31-ig nyújtja be a Képviselő-testületnek.

Az államháztartásról szóló törvény végrehajtásáról szóló 368/2011. (XII. 31.) Korm. rendelet 26. §-a értelmében a jegyző a helyi önkormányzat költségvetési koncepcióját a tervezett bevételek, a kötelezettségvállalások és más fizetési kötelezettségek, és a Kormány Áht. 13. § (1) bekezdése szerinti [a gazdaság- és pénzügypolitika fő irányaira, így különösen az adópolitika és a költségvetési politika céljaira, az államadósság csökkentésével összhangban álló költségvetési egyenleg célra vonatkozó] döntései figyelembevételével állítja össze.
Nemzetgazdasági Minisztérium Áht. 13. § (1) bekezdése szerinti, a 2014. évi költségvetési törvényjavaslat összeállításához szükséges feltételekről és az érvényesítendő követelményekről szóló körirata az alábbi, az önkormányzati költségvetés tervezését is érintő szempontokat tartalmazza:

· A tervezés alapját a Konvergencia programban és a Magyarország gazdasági stabilitásáról szóló 2011. évi CXCIV. törvényben rögzített költségvetési pálya adja.

· Változatlanul kiemelt prioritás az előző időszakból örökölt magas államadósság csökkentése. Továbbra is cél az államháztartási hiány és ezzel együtt az államadósság csökkentésével, a tartós egyensúlyon alapuló növekedés feltételeinek megteremtésével a gazdasági fejlettség, illetve a foglalkoztatási ráta növelése.

· A 2014. évi tervezés során az alábbi makrogazdasági paraméterek veendők figyelembe:

· fogyasztói árszínvonal változása: 2,8 %,
· árfolyam: 295,1 Ft/EUR, 225,9 Ft/USD, 239,2 Ft/CHF,
· a köztisztviselői illetményalap 38 650 forint,
· a maximálisan adható éves kafetériakeret 200 000 forint,
· A pénzügyi tervező munka előfeltételeit képező, a feladatokból, szervezetrendszerből adódó kötelezettségeket úgy kell meghatározni, hogy a költségek finanszírozhatók legyenek. Az optimális működés kialakítása céljából – a változó jogszabályi környezethez igazodóan – a hatályos jogszabályok áttekintésével felül kell vizsgálni mind a szervezeti, mind a feladat-ellátási viszonyokat, módokat.

· A személyi juttatásokat úgy kell megtervezni, hogy az fedezetet nyújtson a törvény szerinti kifizetésekre.

· A tervezés során változatlan mértékű illetményalappal/alapilletménnyel és a közalkalmazotti illetménytáblával kell számolni, a személyi juttatás előirányzat illetményfejlesztés címen nem növelhető. Kivételt jelentenek a köznevelési intézményekben pedagógus munkakörben foglalkoztattak, akik számára a pedagógus életpálya kerül indításra.
· A külső személyi juttatások előirányzata az államháztartási számviteli jogszabályok változása miatt növekedhet (pl. választott tisztségviselők, reprezentáció, üzleti ajándék stb.).
· A munkaadókat terhelő járulékokkal és a szociális hozzájárulási adóval a hatályos jogszabályok alapján kell számolni, megtervezni az előirányzatot.

· A dologi kiadásokat a 2013. évi eredeti előirányzatból és a várható pénzmaradványból kiindulva kell megtervezni, figyelembe véve az államháztartási számviteli jogszabályok 2014. évi változásait (pl. reprezentáció átkerülése a személyi juttatások közé, kisértékű immateriális javak, tárgyi eszközök kötelező felhalmozási kiadásként történő elszámolása).

· A dologi kiadások előirányzata a determinációkból, a saját bevételek növekményéből, továbbá az egyéb, kiemelt előirányzatok közötti átcsoportosításokból növelhető.

· Át kell tekinteni a – kötelezően vagy önként – vállalt feladatok szabályozását, és vizsgálni kell az érintett tevékenység közfeladat jellege fenntartásának indokoltságát vagy a feladatellátás szűkítésének lehetőségét, továbbá a feladatot ellátó társaságok szervezeti formájának és szervezeti kereteinek módosítását.

Az állami gazdaságpolitika célja tehát továbbra is az államadósság csökkentése, a költségvetési hiány 3 % alatt tartása, a foglalkoztatás bővítése, a versenyképesség javítása és a kiegyensúlyozott gazdasági növekedés biztosítása. Ennek érdekében az elmúlt 3,5 évben jelentős strukturális átalakításokat hajtott végre a Kormány, melyek mélyen érintették az önkormányzatokat is, és amelyek jelenleg is zajlanak. 
A Magyarország 2014. évi központi költségvetéséről szóló – időközben benyújtott – T/12415 számú törvényjavaslat az Országgyűlés és a Kormány eddigi döntéseit, a Széll Kálmán Terv eredményeit, az egykulcsos családi adórendszer bevezetésének hatásait, a Munkahelyvédelmi Akcióterv intézkedéseit, a Népesedéspolitikai program célkitűzéseit, valamint az állami feladatellátás átalakításának eredményeit egyaránt alapul veszi.

A költségvetés-politika legfontosabb célja az új Népesedéspolitikai program végrehajtása, és a családi adózás kiterjesztése, a foglalkoztatás élénkítése, valamint a közszolgáltatások minőségének javítása. 

A törvényjavaslatot megalapozó makrogazdasági prognózis teljesülésének kockázatait a Költségvetési Tanács az alábbiakban foglalta össze:
· Határozatában ráirányította a Kormány figyelmét, hogy a tervezett költségvetési hiány és államadósság szintjének elérése fokozott gazdálkodási fegyelmet igényel, melyek részeként a Kormánynak teljesíteni szükséges a Stabilitási törvény 5. § (1) bekezdésében előírt államadósság-szabály érvényesülésnek értékelési kötelezettséget.

· A Tanács értékelése szerint a 2013-ban hozott évközi kiigazító intézkedések a bevételek számottevő alulteljesítésének kockázatát – az ÁFA kivételével – megfelelően mérsékelték. A 2013. II. negyedévében már jelentkező gazdasági élénkülés fennmaradásával számolva – a 2014. évi költségvetés bázisoldali kockázatai nem jelentősek. A gazdasági növekedésre vonatkozó 2,0 százalékos kormányzati előrejelzést megvalósíthatónak tartja nemzetközi konjunktúra élénkülése, a bővülő belföldi kereslet figyelembevételével.
· A Tanács bevételi, valamint egyes kiadási sorokon is lát negatív kockázatokat. Ilyen például a vállalati adónem és a koncessziós bevétel. A kiadási oldalon feszítettnek látja a felsőoktatás és a humánszolgáltatások előirányzatait, valamint a közútkezelés finanszírozását, és a magasra tervezett uniós források felhasználását és az ehhez tartozó önerő kiadásokat.
Az Állami Számvevőszék törvényjavaslathoz benyújtott véleménye jelenleg még nem ismert. 
II. 
A helyi önkormányzatok feladatellátása és finanszírozása
A helyi önkormányzatok 2014-ben hitelforrások nélkül mintegy 2355,8 milliárd forinttal gazdálkodhatnak, melyhez a központi költségvetés 703,6 milliárd forintot biztosít.

Az Önkormányzatok finanszírozása 2014-évben is a 2013-ban bevezetett feladatalapú támogatás rendszerben történik. A finanszírozási struktúra ne tér el a korábbi évben kialakított és alkalmazott feladatalapú forrásallokációtól. Fontos ugyanakkor kiemelni, hogy az új támogatási rendszerrel kapcsolatosan a települések vezetői, az érdekszövetségek és egyéb fórumok folyamatos visszajelzéseket küldtek az érintett szaktárcáknak. Mint minden új rendszer az önkormányzatok finanszírozási struktúrája is finomhangolásra, igazításra szorult, ennek érdekében már 2013. év közben történek intézkedések a IX. fejezet szerkezetátalakítási tartalékának felhasználásával.  Ezen – az önkormányzatok igényein és visszajelzésein alapuló – strukturális kiegyenlítést szolgáló kiegészítő támogatások a 2014. évben beépülnek az alapfinanszírozásba.
A feladatátrendeződést követő „finomhangolás” megjelenik mind a köznevelésben, mind a szociális, a kulturális és az igazgatási ágazat támogatásaiban is.

A köznevelési ágazatban az önkormányzatok fő feladata továbbra is az óvodai ellátás, amelyhez a központi költségvetés több elemű támogatással járul hozzá:

· óvodapedagógusok és a segítő alkalmazottak illetményének biztosítása,
· kötött felhasználású támogatás illeti meg az óvodát fenntartó önkormányzatokat az óvodai nevelést biztosító eszközök és felszerelések beszerzéséhez, a feladatellátásra szolgáló épület folyamatos működtetéséhez.
Továbbra is önkormányzati feladat a gyermekétkeztetés, amelynek támogatásánál ugyanakkor a valós kiadásokhoz és az igényekhez jobban igazodó finanszírozás fog érvényesülni. Fontos módosulás, hogy a feladat támogatása a köznevelési ágazat helyett a jövőben a szociális ágazatnál jelenik meg – igazodva ahhoz, hogy az ehhez kapcsolódó szabályozást és felelősségeket a gyermekvédelmi törvény határozza meg.
A szociális és gyermekjóléti ellátórendszerben az önkormányzatok szerepe alapvetően továbbra is a pénzbeli ellátások, illetve az alapellátások biztosítása. A bölcsődei ellátás támogatása új alapokra helyeződik, az ehhez szükséges fedezetet biztosítja a többletforrás. 

Az önkormányzatoknál maradó feladatok nagyobb részét továbbra is a klasszikus értelemben vett önkormányzati feladatok (igazgatási feladatok, településüzemeltetés, közvilágítás, helyi adóztatás stb.) teszik ki. E helyi közügyek ellátását a költségvetés a 2014. évben is az általános működési támogatások címén támogatja, melynek keretében az önkormányzati hivatal fenntartásához és a településüzemeltetés költségeihez járul hozzá központi költségvetés.

Az önkormányzatokat megillető egyes költségvetési támogatásokat csökkenti az ún. „beszámítás”, ugyanakkor az idei évinél differenciáltabb módon. Az első év tapasztalatai alapján az alacsony helyi adóbevételi potenciállal rendelkező településeket ilyen módon a csökkentés egyáltalán nem érinti, e felett pedig sávosan növekvő mértékben terheli beszámítás az önkormányzatokat.
A helyi adókból származó bevétel továbbra is teljes egészében az önkormányzatok saját bevétele marad, és helyben járul hozzá a feladatokhoz. Mindezek mellett az esetleges egyedi működési problémák kezelésére a IX. fejezet nagy összegű tartalékot tartalmaz, amelyből – az önkormányzati törvény előírásainak megfelelően – kiegészítő támogatást kaphatnak az érintett települések.

1. A bevételi előirányzatok várható változásai

A 2014. évre várható normatív állami hozzájárulásokat a Törvényjavaslat 2-4. mellékletei tartalmazzák. Ezek fajlagos összegei a 2013. évihez képest az alábbiak szerint alakulnak (pirossal a változások):

	Jogcím
	2013. évi támogatás
	2014. évi támogatás

	Önkormányzati hivatal működése
	4 580 000 forint/fő
	4 580 000 forint/fő

	Zöldterület-gazdálkodás
	22 261 forint/hektár
	22 300 forint/hektár

	Közvilágítás
	más számítási alap
	212 250 Ft/km

	Temetőfenntartás
	43 Ft/m2
	69 Ft/m2

	Közutak fenntartása
	más számítási alap
	120 000 Ft/km

	Egyéb önkormányzati feladatok
	-
	2 700 forint/fő

	Szippantott szennyvíz
	-
	100 forint/m3

	Óvodapedagógusok bére 
	2 832 000 forint/számított létszám/év
	3 990 000 forint/számított létszám/év

	Óvodapedagógusok nevelő munkáját közvetlenül segítők bére
	1 632 000 forint/számított létszám/év
	1 632 000 forint/számított létszám/év

	Óvodaműködtetés
	54 000 forint/fő/év
	54 000 forint/fő/év

	Szociális és gyermekjóléti alapszolgáltatások + társulás miatti többlettámogatás
	790 Ft/fő + 300 Ft/fő
	790 Ft/fő + 300 Ft/fő

	Szociális étkeztetés
	55 360 forint/fő
	55 360 forint/fő

	Házi segítségnyújtás
	145 000 forint/fő
	145 000 forint/fő

	Időskorúak nappali intézményi ellátása
	109 000 forint/fő
	109 000 forint/fő

	Bölcsődei ellátás
	494 100 forint/fő
	494 100 forint/fő

	Ingyenes és kedvezményes gyermekétkeztetés támogatása
	102 000 forint/fő/év
	102 000 forint/fő/év

	Közművelődési feladatok
	1 140 forint/fő
	1 140 forint/fő


A táblázatból látható, hogy a fajlagos támogatási összegek várhatóan alig-alig változnak, de ha igen, akkor inkább felfelé. Kiugró az óvodapedagógusok bértámogatása, amely követi a pedagógus életpálya modell béremelkedését.

Bár nagyon vártuk, de látszólag nem változik semmi a bölcsőde támogatásában. Ugyanakkor mégis van változás, mert míg eddig a jelen levő gyermekek után járt a támogatás, addig 2014-től – bizonyos feltételek betartása mellett – a beíratott gyermekek után fog járni. 

Két ponton viszont eléggé mostohán bánik velünk az állami költségvetés. Az egyik az utak finanszírozása, ahol a 10.000 fő feletti települések több mint kétszeres támogatást kapnak, de még a községek támogatása is 150.000 Ft/km. A 10.000 fő alatti városok finanszírozása a legalacsonyabb.

A másik terület, ahol ugyan lesz növekedés, de mégsem annyi, mint vártuk, az önkormányzati hivatal támogatása. Itt ugyanis – bár a fajlagos összeg maradt – a finanszírozott létszámra vonatkozó szabályokat változtatták meg alaposan a nagyközségek javára és a kisebb városok kárára. Ez azt jelenti, hogy míg a 2013-as számok alapján 2014-re – már mint város – 25,23 fős finanszírozott létszámra és 115 551 778 Ft támogatásra számíthattunk, addig a mostani tervezet alapján már csak 22,88 lesz a finanszírozott létszám és 104 770 134 Ft a támogatás. (Nagyközségként 2014-ben 95 millió Ft-ra számíthatnánk, szemben az idei 81 millióval.)

Mindezek mellett pedig – ahogyan arra már utaltunk – továbbra sem maradt ki a költségvetési törvényből az ún. beszámítás, vagyis az önkormányzat elvárt bevételével összefüggő támogatáscsökkentés, mely a települések adóerő-képességének függvényében kerül megállapításra.

A fentieken túl, az előre jelzett makrogazdasági mutatók figyelembevétele mellett is a helyi adóbevételek csökkenésére számíthatunk, mivel az iparűzési adóalap is csökkent.
Miután pedig a helyi adók mértékének emelése a jelenlegi foglalkoztatási és gazdasági helyzetben, a lakosság terheit figyelembe véve nem reális lehetőség, a fentiekben jelzett változáson kívül az előirányzatok bázis szinten kerülhetnek tervezésre mind a bevételi, mind pedig a kiadási oldalon. 

A Képviselő-testület döntése nyomán szeptember hónapban ugyan 48 millió forint többlettámogatás iránti kérelmet kellett előterjesztenünk az állami költségvetés felé (tehát elméletileg ennyi „hiánnyal” kell számolnunk a betervezett 38 millió Ft helyett), ugyanakkor a két kötvényünkből eredő adósságunk lecsökkent 40 %-ra, ami jóval kisebb tőke- és kamatterhet jelent éves szinten.
A Magyarország helyi önkormányzatairól szóló 2011. évi CLXXXIX. törvény (a továbbiakban: Mötv.) 111. § (4) bekezdése alapján a költségvetési rendeletben működési hiány nem tervezhető.

Szintén érinti a bevételi előirányzatokat az Mötv. 111. § (2)-(3) bekezdése, amely értelmében az önként vállalt feladatok forrását és kiadását a 2014. évi költségvetési rendeletnek elkülönítetten kell tartalmaznia. A rendelkezés végrehajtása érdekében a 2014. évi költségvetési rendeletben a működési és felhalmozási feladatokon belül a kötelező és önként vállalt feladatok forrásának és kiadásának a bemutatása is szükséges.

A 2014. évi bevételi jogcímek a 2013. évi bázis szintjét jelzik.  A fenti hatások együttesen szükségessé teszik az Önkormányzat valamennyi szervezeti egységénél, valamint gazdasági társaságánál a további tartalékok feltárását, a kiadási előirányzatok átgondolt és takarékos tervezése érdekében valamennyi szerződés felülvizsgálatát, a felhalmozási feladatok átgondolt ütemezésben történő indítását, valamint az önként vállalt feladatok tételes bemutatását (lehetőség szerint a feladatok rangsorolását) a feladatok forrásának tételes megjelölésével.

2. A kiadási előirányzatok várható változásai

A kiadási előirányzatok tervezésének megalapozottsága érdekében a Törvényjavaslatban rendelkezésre álló információk, valamint a 2013. év tapasztalatai alapján előzetes számításokat végeztünk. 
Személyi jellegű kiadások tervezése

A személyi juttatások tervezésének irányelveit az alábbiak szerint javasoljuk megállapítani:

1. A személyi juttatásokat az intézményeknél a Törvényjavaslatban meghatározott illetményalap, a bértábla, a kinevezési okiratok és a munkaszerződések figyelembevételével.
2. Az engedélyezett létszám a Képviselő-testület által hozott határozat és a bázislétszám felülvizsgálatával kerül kialakításra egy tizedes-jegy pontossággal.
3. A soros előrelépést valamennyi intézmény tervezheti, ennek fedezetét az Önkormányzat biztosítja.
4. Az intézmények a 2014. évre kizárólag a vonatkozó jogszabályokban meghatározott kötelező pótlékot tervezhetik, amelynek a fedezetét az Önkormányzat biztosítja.
5. Az intézmények normatív és teljesítményhez kötött jutalom-előirányzatot eredeti előirányzatként nem tervezhetnek. 
6. A jubileumi jutalom tervezése a közalkalmazottak jogállásáról szóló 1992. évi XXXIII. törvény 78. § (1) bekezdése és a közszolgálati tisztviselőkről szóló 2011. évi CXCIX. törvény 150. § (1) bekezdése alapján történik.
7. Az intézmények betegszabadságának tervezését (valamint a teljesítési adatoknak megfelelő „automatikus" módosítását) az általános tartalékban történő tervezéssel látjuk indokoltnak. 
8. A munkavégzés alóli felmentési idő mértéke a jogszabályban meghatározott minimum időtartam lehet. 
A béren kívüli juttatás a Törvényjavaslat alapján a közalkalmazottak számára adható a köztisztviselők részére – a közszolgálati tisztviselőkről szóló 2011. évi CXCIX. törvény 151. § (1) bekezdése alapján – továbbra is kötelező juttatás 200.000 Ft/fő/év összegben. A közalkalmazottak és egyéb önkormányzati dolgozók cafetéria kerete 2013-ban 60.000 Ft/fő/év volt, amit javasolt lenne megtartani.
A személyi juttatásokon belül a munkába járással kapcsolatos utazási költségtérítés tervezésénél a munkába járással kapcsolatos utazási költségtérítésről szóló 39/2010. (II. 26.) Korm. rendelet alkalmazása szükséges. A rendelet alapján a munkába járással kapcsolatos utazási költségtérítés 9 Ft/km tervezhető. A közösségi közlekedési eszközzel történő munkába járás esetén az Önkormányzat biztosítja a bérlet, illetve menetjegy árának 86 %-át. 
A dologi jellegű kiadások tervezése
Az önállóan működő intézmények dologi és egyéb folyó kiadásainak keretösszegét a bázis alapján, illetve egyedi tervezés – mutatók – alapján állapítjuk meg. A dologi kiadásokon belül az energiaköltségek tervezésénél a módosított előirányzatából szükséges kiindulni. 
Az átadott pénzeszköznél külön kerüljön meghatározásra az intézmények működésére átadott, a település üzemeltetésére, illetve a Faluszolga Kft. működésére átadott támogatás. 

Itt talán fontos szempontként alapul venni, hogy az NGM fentebb említett körirata szerint 2013-tól állami szinten megszűnt a többségi állami tulajdonú gazdasági társaságok által ellátandó közfeladatok (ágazati feladatok) tulajdonosi ágon történő finanszírozása, és vissza kell térni az ágazati finanszírozáshoz. Az ágazati feladatok költségeit a fejezeten belül kell biztosítani, illetve indokolt esetben át kell tekinteni.
Ez nyilvánvalóan azt a kormányzati elvárást vetíti előre, hogy minden kiadás (akár a beruházási is), az adott intézményeken legyen megtervezve.
A felhalmozási feladatok és felújítási célok tervezésénél elsősorban a 2013. évben megkezdett feladatok forrásigényét szükséges biztosítani. Törekedni kell a pályázati lehetőségek kihasználására.

III. 
Költségvetés-tervezési irányelvek

A fentiek alapján terjesztem a Tisztelt Képviselő-testület elé Sülysáp Nagyközség Önkormányzata 2014. évi költségvetési koncepciójának irányelveit:
1. A költségvetés tervezetének előkészítése során elsődleges szempont az önkormányzat kötelező és önként vállalt feladatainál, azon belül a működési és felhalmozási feladatoknál a bevételek és kiadások egyensúlyának biztosítása.
2. Az intézmények működésének biztosítása.

3. A településüzemeltetés biztosítása.

4. A kötvény tőke és kamatainak törlesztését szükség szerint biztosítani kell.
5. A benyújtott pályázatok önerejének biztosítása. 

6. Takarékos gazdálkodás szem előtt tartása. 

Sülysáp, 2013. október 11.

Tóth Krisztina s.k.

